EL
C 465/142
Επίσημη Εφημερίδα της Ευρωπαϊκής Ένωσης
6.12.2022
Πέμπτη 5 Μαΐου 2022
ΛΓ.
λαμβάνοντας υπόψη ότι η ΕΕ και οι αποστολές της στο πλαίσιο της κοινής πολιτικής ασφάλειας και άμυνας έχουν αποτελέσει αντικείμενο εκστρατειών παραπληροφόρησης και πρέπει επειγόντως να τους δοθούν τα μέσα για αποτελεσματική στρατηγική επικοινωνία· λαμβάνοντας υπόψη ότι η παραπληροφόρηση έχει φτάσει στο σημείο να κατηγορείται ψευδώς ο γαλλικός στρατός για μαζικές δολοφονίες στην περιοχή Gossi του Μάλι, αν και από τα στοιχεία προκύπτει ότι υπήκοοι του Μάλι και αλλοδαποί για τους οποίους υπάρχουν υπόνοιες ότι ανήκουν στην ομάδα Wagner είναι υπεύθυνοι για μια ειδεχθή και παραπλανητική κατασκευή γεγονότων·
ΛΔ. λαμβάνοντας υπόψη ότι, εξαιτίας των πολλαπλών παρεμποδίσεων από τις μεταβατικές αρχές του Μάλι, διεθνείς παράγοντες κατέληξαν στο συμπέρασμα ότι δεν πληρούνται πλέον οι προϋποθέσεις για τη συνέχιση της στρατιωτικής τους εμπλοκής στο Μάλι· ΛΕ.
λαμβάνοντας υπόψη ότι, κατόπιν αιτήματος των Αφρικανών εταίρων τους, Ευρωπαίοι και διεθνείς παράγοντες συμφώνησαν να συνεχίσουν την κοινή τους δράση κατά της τρομοκρατίας στην περιοχή του Σαχέλ, μεταξύ άλλων στο Νίγηρα και στον Κόλπο της Γουινέας, και έχουν ξεκινήσει πολιτικές και στρατιωτικές διαβουλεύσεις μαζί τους με σκοπό να καθοριστούν οι όροι για την εν λόγω κοινή δράση έως τον Ιούνιο του 2022·
ΛΣΤ. λαμβάνοντας υπόψη ότι η κατάσταση στο Σαχέλ συνδέεται άρρηκτα με την κατάσταση στον Κόλπο της Γουινέας· λαμβάνοντας υπόψη ότι η πειρατεία εξακολουθεί να αποτελεί απειλή για την ασφάλεια στον Κόλπο της Γουινέας· λαμβάνοντας υπόψη ότι το Συμβούλιο παρέτεινε την εφαρμογή της συντονισμένης παρουσίας στη θάλασσα στον Κόλπο της Γουινέας κατά δύο έτη· 1. καταδικάζει απερίφραστα τη βία και την απώλεια ανθρώπινων ζωών στη Δυτική Αφρική και την περιοχή του Σαχέλ, συμπεριλαμβανομένων των παραβιάσεων που διαπράττονται στο πλαίσιο στρατιωτικών επιχειρήσεων, και εκφράζει την ανησυχία του για την αυξημένη αστάθεια στο Σαχέλ, η οποία υπονομεύει την ασφάλεια και τη σταθερότητα των οικείων χωρών και έχει σοβαρές περιφερειακές και διεθνείς συνέπειες· εκφράζει την αλληλεγγύη του και τα συλλυπητήριά του προς τις οικογένειες όλων των θυμάτων τρομοκρατικών επιθέσεων σε ολόκληρη την περιοχή· επαναλαμβάνει την ισχυρή υποστήριξή του προς τους λαούς της Δυτικής Αφρικής και της Αφρικής του Σαχέλ και τις προσδοκίες τους για ειρήνη, ανθρώπινα δικαιώματα, ασφάλεια, σταθερότητα, οικονομική ανάπτυξη και κοινωνική και δημοκρατική πρόοδο· εξαίρει τις πολυάριθμες προσπάθειες τοπικών και διεθνών φορέων που αποσκοπούν στην προώθηση της ειρήνης και της προόδου σε ολόκληρη την περιοχή· αναγνωρίζει ότι η κατάσταση της ασφάλειας στο Σαχέλ εξακολουθεί να αποτελεί τεράστια πρόκληση και ότι πολλοί άμαχοι υποφέρουν από την έλλειψη ασφάλειας και έχουν υποστεί τρομοκρατικές επιθέσεις· 2. τονίζει ότι μια ολοκληρωμένη απόκριση στις προκλήσεις που αντιμετωπίζουν η Δυτική Αφρική και το Σαχέλ απαιτεί τον συντονισμό των πολιτικών για την ασφάλεια, το κλίμα, την ανάπτυξη και το εμπόριο· 3. εκφράζει τη βαθιά του ανησυχία για την κατάσταση της δημοκρατίας στην περιοχή του Σαχέλ και για τα πρόσφατα πραξικοπήματα στην περιοχή· καλεί όλους τους αρχηγούς πραξικοπημάτων να θέσουν σαφή όρια στη διάρκεια των περιόδων πολιτικής μετάβασης, να διασφαλίσουν την ταχεία επιστροφή στη συνταγματική τάξη, στο κράτος δικαίου και σε πολιτικές κυβερνήσεις και να διευκολύνουν τη διοργάνωση διαφανών εκλογών χωρίς αποκλεισμούς· 4. επαναλαμβάνει εμφατικά τη θέση του ότι, για να υπάρξει οποιαδήποτε μακροπρόθεσμη συνεργασία στον τομέα της ασφάλειας και πολιτική συνεργασία με παράγοντες της ΕΕ, θα χρειαστούν ρεαλιστικά χρονοδιαγράμματα για την επιστροφή στη δημοκρατία, με σαφή και μετρήσιμα ορόσημα· υπενθυμίζει ότι, εάν δεν οριστούν τέτοια ρεαλιστικά χρονοδιαγράμματα, οποιαδήποτε μελλοντική συνεργασία με παράγοντες της ΕΕ θα τεθεί υπό αμφισβήτηση· 5. σημειώνει ότι τα πραξικοπήματα υπονομεύουν τις προσπάθειες για ενίσχυση του κράτους δικαίου και δημοκρατική νομιμοποίηση των κυβερνητικών ενεργειών· υπενθυμίζει ότι μια γνήσια δημοκρατική μετάβαση και μεταρρύθμιση πρέπει να έχει πολιτική ηγεσία και να είναι δυνατή η πλήρης και ενεργός συμμετοχή των οργανώσεων της κοινωνίας των πολιτών, των γυναικών, των νέων και των κομμάτων της αντιπολίτευσης· παροτρύνει τις αρχές της Δυτικής Αφρικής και της Αφρικής του Σαχέλ να σεβαστούν και να προστατεύσουν την ελευθερία των μέσων ενημέρωσης και την ελευθερία του συνέρχεσθαι, του συνεταιρίζεσθαι και της έκφρασης· 6.
υπογραμμίζει ότι είναι απαραίτητη σε ολόκληρη την περιοχή η διεξαγωγή γνήσιων διαλόγων σε εθνικό επίπεδο με τη συμμετοχή όλων των τομέων της κοινωνίας των πολιτών, προκειμένου να διαμορφωθεί ένα σαφές μελλοντικό όραμα για τη δημοκρατία, που θα συμπεριλαμβάνει συγκεκριμένους στόχους επί των οποίων έχει επιτευχθεί από κοινού συμφωνία και τους οποίους συμμερίζονται οι διάφοροι μη στρατιωτικοί και μη κρατικοί φορείς· καλεί τη διεθνή κοινότητα να συμβάλει στη διευκόλυνση αυτού του διαλόγου προσφερόμενη να διαδραματίσει διαμεσολαβητικό ρόλο· 7.
υπογραμμίζει ότι η ενότητα είναι ο καλύτερος τρόπος για την αντιμετώπιση των πολυάριθμων προκλήσεων που αντιμετωπίζει η περιοχή· υποστηρίζει, συνεπώς, τις δράσεις που ανακοίνωσε η ΑΕ και τις δράσεις που ανέλαβε η ECOWAS για την προάσπιση της δημοκρατίας και του κράτους δικαίου·